b'\n_START_ARTICLE_\nNatura 2000\n_START_PARAGRAPH_\nNatura 2000 je evropsko omre\xc5\xbeje posebnih varstvenih obmo\xc4\x8dij, razgla\xc5\xa1enih v dr\xc5\xbeavah \xc4\x8dlanicah Evropske unije z osnovnim ciljem ohraniti biotsko raznovrstnost. Posebna varstvena obmo\xc4\x8dja so torej namenjena ohranjanju \xc5\xbeivalskih in rastlinskih vrst ter habitatov, ki so redki ali na evropski ravni ogro\xc5\xbeeni zaradi dejavnosti \xc4\x8dloveka. To najpogosteje pomeni, da je na teh obmo\xc4\x8djih treba vzdr\xc5\xbeevati ugodno stanje z razli\xc4\x8dnimi ukrepi, bodisi zgolj nadaljevati z obstoje\xc4\x8dimi dejavnostmi, na primer s pa\xc5\xa1o ali ko\xc5\xa1njo suhih in vla\xc5\xbenih travnikov po cvetenju in gnezdenju, bodisi nekatere dejavnosti opu\xc5\xa1\xc4\x8dati ali njihovo uvajanje prepre\xc4\x8diti, npr. agromelioracije mokri\xc5\xa1\xc4\x8d. Evropska unija je to omre\xc5\xbeje uvedla kot enega od mehanizmov za izvajanje t. i. direktive o pticah iz leta 1979 in direktive o habitatih iz leta 1992._NEWLINE_Mokri\xc5\xa1\xc4\x8da v Severni in Zahodni Evropi so se, npr. v zadnjih desetletjih skr\xc4\x8dila za okoli 60\xc2\xa0%. Evropska agencija za okolje potrjuje, da upadajo \xc5\xa1tevilne evropske vrste: 64 endemi\xc4\x8dnih rastlin v Evropi je v naravi \xc5\xbee izumrlo, 45\xc2\xa0% vrst metuljev in 38\xc2\xa0% vrst ptic pa je ogro\xc5\xbeenih. Evropa je \xc5\xbee pri\xc4\x8da izumiranju prvih vrst, za katere se je v direktivi o habitatih zavezala, da jih bo varovala, npr. pirenejskega kozoroga (Capra pyrenaica). Pritiski, ki so povzro\xc4\x8dili to upadanje, namre\xc4\x8d urbani, infrastrukturni in turisti\xc4\x8dni razvoj, intenziviranje kmetijstva in gozdarstva itd., v zadnjem desetletju niso prenehali. Da bi zaustavili upadanje biotske raznovrstnosti v Uniji, je bilo treba ukrepati in tudi Natura 2000 je del odziva EU na to.\n_START_SECTION_\nMre\xc5\xbea obmo\xc4\x8dij\n_START_PARAGRAPH_\nDolgoro\xc4\x8dne ohranitve teh vrst se ne more dose\xc4\x8di z zavarovanjem lo\xc4\x8denih in omejenih naravnih obmo\xc4\x8dij, \xc4\x8detudi je vsako zase zelo pomembno. Zato je EU vzpostavila omre\xc5\xbeje obmo\xc4\x8dij, na katerih so habitati in vrste polno zastopani in preko katerega zagotavlja njihovo ohranitev. Dolo\xc4\x8dbe direktive o habitatih dopu\xc5\xa1\xc4\x8dajo nadgradnjo omre\xc5\xbeja na nacionalnem nivoju._NEWLINE_Natura 2000 ni sistem strogih naravnih rezervatov, ki bi izklju\xc4\x8deval vse \xc4\x8dlovekove dejavnosti. \xc4\x8ceprav mre\xc5\xbea vklju\xc4\x8dje tudi naravne rezervate, bo ve\xc4\x8dina zemlji\xc5\xa1\xc4\x8d tudi v prihodnje v zasebni lasti.\n_START_SECTION_\nDirektiva o habitatih\n_START_PARAGRAPH_\nLeta 1992 sprejeta Direktiva o ohranjanju naravnih habitatov in prosto\xc5\xbeive\xc4\x8d \xc5\xbeivalskih in rastlinskih vrst ali kraj\xc5\xa1e Direktiva o habitatih nalaga opredelitev obmo\xc4\x8dij namenjenih varovanju ogro\xc5\xbeenih rastlinskih in \xc5\xbeivalskih vrst ter habitatnih tipov. Ta direktiva dolo\xc4\x8da dr\xc5\xbeavam \xc4\x8dlanicam EU splo\xc5\xa1no zavezo za monitoring, vrednotenje in poro\xc4\x8danje o ohranitvenem stanju vrst in habitatov pomembnih za EU. Predpisuje le pravne in administrativne zahteve spremljanja stanja ne pa tudi dejanskih prakti\xc4\x8dnih navodil o sami izvedbi._NEWLINE_Opredeljuje pribli\xc5\xbeno 200 habitatnih tipov ter 700 rastlinskih in \xc5\xbeivalskih vrst, pomembnih za to obmo\xc4\x8dje.\n_START_SECTION_\nDirektiva o pticah\n_START_PARAGRAPH_\nDirektiva o ohranjanju ogro\xc5\xbeenih prosto\xc5\xbeive\xc4\x8d vrst ptic ali Direktiva o pticah, sprejeta leta 1979, nalaga dr\xc5\xbeavam \xc4\x8dlanicam EU opredelitev Posebnih obmo\xc4\x8dij varstva (SPA \xe2\x80\x93 Special protected area) z namenom varovanja ogro\xc5\xbeenih vrst ptic in redno pojavljajo\xc4\x8dih se migratornih vrste ptic, \xc4\x8de so potrebne varstva. Obmo\xc4\x8dja vklju\xc4\x8dujejo tako njihova gnezdi\xc5\xa1\xc4\x8da kot tudi prezimovali\xc5\xa1\xc4\x8da in po\xc4\x8divali\xc5\xa1\xc4\x8da.\n_START_SECTION_\nVklju\xc4\x8ditev Slovenije\n_START_PARAGRAPH_\nSlovenija je sprejela sodelovanje v Naturi 2000 kot pridru\xc5\xbeitveno obveznost. Vlada Republike Slovenije je 29. aprila 2004 dolo\xc4\x8dila obmo\xc4\x8dja Natura 2000 v Sloveniji z Uredbo o posebnih varstvenih obmo\xc4\x8djih (obmo\xc4\x8djih Natura 2000). Tako smo na dan pridru\xc5\xbeitve EU 1. maja 2004 predlagali seznam nacionalnih obmo\xc4\x8dij, katerih ohranitev je pomembna na evropski ravni._NEWLINE_Dolo\xc4\x8denih je bilo 286 obmo\xc4\x8dij, od tega jih je bilo 260 dolo\xc4\x8denih na podlagi direktive o habitatih in 26 na podlagi direktive o pticah. Obmo\xc4\x8dja so zajemala 36 odstotkov povr\xc5\xa1ine Slovenije. Ve\xc4\x8dji del obmo\xc4\x8dij pora\xc5\xa1\xc4\x8da gozd, velik je dele\xc5\xbe brez vegetacije (prete\xc5\xbeno stene), pomemben je tudi dele\xc5\xbe travi\xc5\xa1\xc4\x8d. V zavarovanih obmo\xc4\x8djih (Triglavskem narodnem parku, regijskih in krajinskih parkih ter rezervatih in naravnih spomenikih) je bilo 25 odstotkov skupne povr\xc5\xa1ine Natura 2000 obmo\xc4\x8dij._NEWLINE_Spremembe omre\xc5\xbeja Natura 2000 je Vlada RS dolo\xc4\x8dila 19. aprila 2013 z Uredbo o spremembah in dopolnitvah Uredbe o posebnih varstvenih obmo\xc4\x8djih (obmo\xc4\x8djih Natura 2000)- Ur.l. RS, \xc5\xa1t. 33/2013. Spremembe se nana\xc5\xa1ajo na prenos pravnih aktov Evropske unije in sicer se prena\xc5\xa1ajo neizpolnjene zahteve Direktive o varstvu prosto\xc5\xbeive\xc4\x8dih ptic (79/409/EGS) oziroma razli\xc4\x8dice te direktive (2009/147/ES) in Direktive o ohranjanju naravnih habitatov ter prosto\xc5\xbeive\xc4\x8dih \xc5\xbeivalskih in rastlinskih vrst (92/43/EGS). Po novem je dolo\xc4\x8denih 368 obmo\xc4\x8dij, od tega 338 na podlagi direktive o habitatih in 30 na podlagi direktive o pticah. Obmo\xc4\x8dja zajemajo 37\xc2\xa0% povr\xc5\xa1ine Slovenije.'